               IL-KUMMISSJONI EWROPEA
            Brussell, 29.5.2019
            COM(2019) 245 final
            2019/0120(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet(Linja baġitarja 02 04 77 03 - Azzjoni preparatorja fuq ir-riċerka dwar id-Difiża)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               L-abbozz tad-Deċiżjoni tal-Kumitat Konġunt taż-Żona Ekonomika Ewropea (ŻEE) (anness mad-Deċiżjoni tal-Kunsill proposta) għandu l-għan li jemenda l-Protokoll 31 tal-Ftehim ŻEE “dwar kooperazzjoni f'oqsma speċifiċi li ma jagħmlux parti mill-erba' libertajiet”. Dan huwa meħtieġ biex jippermetti li l-Istati taż-ŻEE-EFTA jkomplu jipparteċipaw fl-Azzjoni Preparatorja tal-Unjoni fuq ir-Riċerka dwar id-Difiża (minn hawn ‘il quddiem l-“Azzjoni Preparatorja”) fis-sena finanzjarja 2019.

                  Billi l-Liechtenstein u l-Iżlanda ma esprimewx l-interess tagħhom li jipparteċipaw f’din l-Azzjoni Preparatorja, l-abbozz ta’ Deċiżjoni tal-Kumitat Konġunt taż-ŻEE jikkonċerna biss lin-Norveġja.

               •Konsistenza mad-dispożizzjonijiet eżistenti ta’ politika fil-qasam ta’ politika

               Il-Ftehim taż-ŻEE jipprevedi fl-Artikolu 78 li l-Partijiet Kontraenti għandhom isaħħu u jwessgħu l-kooperazzjoni fil-qafas tal-attivitajiet tal-UE fl-oqsma tar-riċerka u l-iżvilupp teknoloġiku. Il-Kummissjoni, li bħalissa tiffinanzja esklussivament ir-riċerka u l-iżvilupp ċivili jew b’użu doppju permezz tal-programm Orizzont 2020 tagħha, tqis l-Azzjoni Preparatorja bħala strument ewlieni biex ikun eżaminat il-valur miżjud tar-riċerka relatata mad-difiża mill-baġit tal-UE

                  In-Norveġja diġà pparteċipat fl-Azzjoni Preparatorja fis-sena preċedenti 2018. Barra minn hekk, diġà fl-2014, in-Norveġja (i) ikkonkludiet Ftehim ta’ Kooperazzjoni mal-Aġenzija Ewropea għad-Difiża u (ii) id-Direttiva dwar l-Akkwist tad-Difiża u s-Sigurtà (2009/81/KE) relatata ġiet inkorporata fil-Ftehim ŻEE.

               •Konsistenza ma’ politiki oħrajn tal-Unjoni

               Il-kooperazzjoni fil-qasam tar-riċerka f’teknoloġiji, prodotti u servizzi innovattivi hija kruċjali biex tiġi salvagwardjata l-kompetittività fit-tul tas-settur tad-difiża u, fl-aħħar mill-aħħar, tal-awtonomija strateġika tal-Ewropa. Il-kooperazzjoni man-Norveġja għalhekk tikkontribwixxi b’mod pożittiv għall-isforzi tal-UE f’dan il-qasam.

                  Il-Kummissjoni tirrikonoxxi li l-Azzjoni Preparatorja hija parti mill-politiki tagħha marbuta mas-suq intern, l-industrija u r-riċerka. Aktar approfondiment tal-kooperazzjoni f’dan il-qasam huwa għalhekk konformi mal-objettivi tal-Ftehim taż-ŻEE.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika hija l-Artikoli 58(2)(b), 110(1) u l-Artikolu 181 tar-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012
                  1
               , flimkien mal-Artikolu 218(9) tat-Trattat dwar il-Funzjonament tal-Unjoni Ewropea u mal-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim ŻEE li jipprevedi li l-Kunsill jistabbilixxi l-pożizzjoni li għandha tiġi adottata f’isem l-Unjoni dwar Deċiżjonijiet bħal dawn, fuq proposta mill-Kummissjoni.

               •Sussidjarjetà (għal kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

                  L-objettiv ta’ din il-proposta, jiġifieri li titkompla l-kooperazzjoni fil-qasam tar-riċerka dwar id-difiża mal-Istati tal-EFTA taż-ŻEE permezz tal-parteċipazzjoni tagħhom f’Azzjoni Preparatorja ffinanzjata mill-baġit tal-UE, ma jistax jinkiseb b’mod suffiċjenti mill-Istati Membri u jista’ għalhekk, minħabba l-effetti, jintlaħaq aħjar fil-livell tal-Unjoni.

               •Proporzjonalità

                  F’konformità mal-prinċipju tal-proporzjonalità, il-proposta ma tmurx lil hinn minn dak li hu meħtieġ sabiex jintlaħaq l-objettiv tagħha – li tissaħħaħ u titwessa’ l-kooperazzjoni fil-qafas tal-attivitajiet tal-UE fl-oqsma tar-riċerka u l-iżvilupp teknoloġiku.

               •Għażla tal-istrument

                  F’konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE jenħtieġ li jiżgura l-implimentazzjoni u t-tħaddim effettiv tal-Ftehim ŻEE. Għal dan il-għan jenħtieġ li jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT

               Mhux applikabbli.

               4.IMPLIKAZZJONI GĦALL-BAĠIT

                  In-Norveġja jenħtieġ li tikkontribwixxi finanzjarjament għall-Linja Baġitarja 02 04 77 03: “Azzjoni preparatorja fuq ir-riċerka dwar id-Difiża”. L-ammont eżatt jenħtieġ li jiġi ddeterminati ladarba li din id-Deċiżjoni tal-Kunsill tiġi adottata.

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Skont il-politika baġitarja tal-UE, kull parteċipazzjoni f’attività tal-UE tista’ sseħħ biss wara li jitħallsu l-kontribuzzjonijiet finanzjarji korrispondenti. Il-ħlas jista’ madankollu jseħħ ladarba dan l-abbozz ta’ Deċiżjoni tal-Kunsill jiġi adottat u wara li s-sejħa għal fondi tal-UE stabbilita mill-Kummissjoni Ewropea tkun sottomessa lill-Istati tal-EFTA taż-ŻEE.

               Għalhekk, sabiex jimtela l-vojt fiż-żmien bejn Jannar 2019 u r-riċeviment tal-ħlas rispettiv, l-abbozz tad-Deċiżjoni tal-Kumitat Konġunt se jkun applikabbli b’mod retroattiv minn Jannar 2019.

                  Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.

               2019/0120 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet

                  (Linja baġitarja 02 04 77 03 - Azzjoni preparatorja fuq ir-riċerka dwar id-Difiża)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 218(9) tiegħu,

               Wara li kkunsidra r-Regolament tal-Kunsill (KE) 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b’mod partikolari l-Artikolu 1(3) tiegħu,

               Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012
                  4
               , u b’mod partikolari l-Artikoli 58(2)(b), 110(1) u l-Artikolu 181 tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  5
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, fost l-oħrajn, il-Protokoll 31 tal-Ftehim ŻEE.

               (3)Il-Protokoll 31 tal-Ftehim ŻEE fih dispożizzjonijiet dwar il-kooperazzjoni f'oqsma speċifiċi li ma jagħmlux parti mill-erba' libertajiet.

               (4)L-Istati tal-EFTA għandhom ikomplu jipparteċipaw fl-attivitajiet tal-Unjoni relatati mal-linja baġitarja 02 04 77 03 (Azzjoni Preparatorja fuq ir-riċerka dwar id-difiża), imdaħħla fil-baġit ġenerali tal-Unjoni Ewropea għas-sena finanzjarja 2019.

               (5)Il-Protokoll 31 tal-Ftehim ŻEE jenħtieġ għalhekk li jiġi emendat sabiex jippermetti li din il-kooperazzjoni estiża tkompli mill-1 ta' Jannar 2019.

               (6)Il-pożizzjoni tal-Unjoni fi ħdan il-Kumitat Konġunt taż-ŻEE jenħtieġ li tkun ibbażata fuq l-abbozz ta' Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta fil-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba' libertajiet, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 193, 30.07.2018, p.1

                     (2)

                        ĠU L 305, 30.11.1994, p. 6–8

                     (3)

                        ĠU L 305, 30.11.1994, p. 6-8.

                     (4)

                        ĠU L 193, 30.07.2018, p.1

                     (5)

                        ĠU L 1, 3.1.1994, p. 3.

    ---documentbreak---

               IL-KUMMISSJONI EWROPEA
            Brussell, 29.5.2019
            COM(2019) 245 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet(Linja baġitarja 02 04 77 03 - Azzjoni preparatorja fuq ir-riċerka dwar id-Difiża

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba' libertajiet

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b'mod partikolari l-Artikoli 86 u 98 tiegħu,

               Billi:

               (1)Huwa xieraq li titkompla l-kooperazzjoni bejn il-Partijiet Kontraenti għall-Ftehim ŻEE f'azzjonijiet tal-Unjoni ffinanzjati mill-baġit ġenerali tal-Unjoni fir-rigward tal-Azzjoni Preparatorja fuq ir-riċerka dwar id-difiża.

               (2)Il-Protokoll 31 tal-Ftehim ŻEE jenħtieġ li jiġi emendat sabiex jippermetti li dik il-kooperazzjoni estiża tkompli mill-1 ta' Jannar 2019,

               ADOTTA DIN ID-DEĊIŻJONI:

               Artikolu 1

               Fil-paragrafu 13(a) tal-Artikolu 1 tal-Protokoll 31 tal-Ftehim ŻEE, il-kliem “u 2018” jiġi sostitwit bil-kliem “, 2018 u 2019”.

               Artikolu 2

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE*.

                  1Din id-deċiżjoni għandha tapplika mill-1 ta' Jannar 2019.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea u fis-Suppliment tiegħu dwar iż-ŻEE.

               Magħmul fi Brussell, […].

                     (1)
                  *
                        [Ma huwa indikat l-ebda rekwiżit kostituzzjonali.] [Huma indikati rekwiżiti kostituzzjonali.]


               IL-KUMMISSJONI EWROPEA
            Brussell, 2.7.2019
            COM(2019) 290 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni (EGF/2019/000 TA 2019 - Għajnuna teknika fuq l-inizjattiva tal-Kummissjoni)

               MEMORANDUM TA’ SPJEGAZZJONI

               Ir-regoli li japplikaw għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament dwar il-FEG”).

               SOMMARJU TAL-APPLIKAZZJONI U ANALIŻI

                  Data ewlenija:

                  Nru ta’ Referenza tal-FEG
                        EGF/2019/000

                  Il-Kummissjoni Ewropea
                        Għajnuna teknika

                  Nefqa amministrattiva: baġit f’EUR
                        610 000

                  % nefqa amministrattiva (limitu: 0,5 %)
                        0,35 %

               Skont l-Artikolu 11(1) tar-Regolament dwar il-FEG, kull sena jista’ jitqiegħed massimu ta’ 0,5 % tal-ammont massimu annwali tal-FEG għad-dispożizzjoni tal-għajnuna teknika fuq inizjattiva tal-Kummissjoni.

               Għajnuna teknika li jeħtieġ tkun iffinanzjata u tqassim tal-ispejjeż stmati

               1.Il-kontribuzzjoni se tintuża għan-nefqa msemmija fl-Artikolu 11(1) u (4), kif ukoll fl-Artikolu 12(2), (3) u (4) tar-Regolament dwar il-FEG, kif spjegat hawn taħt.

               2.Monitoraġġ u ġbir ta’ data: Il-Kummissjoni se tiġbor id-data dwar l-applikazzjonijiet li jkunu waslulha, dawk iffinanzjati u dawk ta’ stralċ, u dwar il-miżuri proposti u implimentati. Din id-data se tkun disponibbli fuq is-sit web tal-Kummissjoni Ewropea u se tkun kompilata f’format xieraq għar-Rapport Biennali tal-2021. Abbażi tal-esperjenza tul dawn l-aħħar snin, l-ispejjeż għal din l-attività huma stmati li se jkunu EUR 20 000.

               3.Informazzjoni: Il-Kummissjoni waqqfet u qed tieħu ħsieb paġna web dwar il-Fond Ewropew ta’ Aġġustament għall-Globalizzazzjoni
                  2
               , kif meħtieġ skont l-Artikolu 12(2) tar-Regolament dwar il-FEG. Is-sit web se jiġi aġġornat u mkabbar b’mod regolari, u l-elementi l-ġodda se jiġu tradotti bil-lingwi uffiċjali kollha tal-UE. Se tiżdied is-sensibilizzazzjoni ġenerali dwar il-FEG u l-viżibilità tiegħu se tiġi promossa. Il-FEG se jiġi kopert f’diversi pubblikazzjonijiet u attivitajiet awdjoviżivi tal-Kummissjoni, kif previst fl-Artikolu 11(4) tar-Regolament dwar il-FEG. L-ispejjeż tal-partiti kollha huma stmati li se jkunu EUR 20 000.

               4.Sistema ta’ skambju elettroniku ta’ data: Il-Kummissjoni qed tkompli l-ħidma tagħha fir-rigward tal-iżvilupp tal-proċeduri standardizzati għall-applikazzjonijiet tal-FEG u l-ġestjoni ta’ każijiet, bl-użu tal-funzjonalitajiet tal-SFC2014 (Sistema għall-Ġestjoni tal-Fondi fl-Unjoni Ewropea). Dan jippermetti s-simplifikazzjoni tal-applikazzjonijiet skont ir-Regolament dwar il-FEG, ipproċessar aktar mgħaġġel, u rapportar iktar faċli. Interfaċċa bejn l-SFC u s-sistema tal-kontabbiltà u l-informazzjoni finanzjarja tal-Kummissjoni, ABAC, tiffaċilita l-operazzjonijiet finanzjarji tal-FEG. Il-kontribuzzjoni ta’ EUR 80 000 hija għall-manutenzjoni u għall-iżvilupp ulterjuri regolari tal-applikazzjonijiet tas-SFC u għall-integrazzjoni tal-għodod il-ġodda ta’ rapportar.

               5.Appoġġ amministrattiv u tekniku (laqgħat tal-Grupp ta’ Esperti): Il-Grupp ta’ Esperti tal-Persuni ta’ Kuntatt tal-FEG, b’membru wieħed minn kull Stat Membru, se jkun qed jorganizza żewġ laqgħat (fit-tieni nofs tal-2019 / fl-ewwel nofs tal-2020). L-ispejjeż totali ta’ dawn iż-żewġ laqgħat huma stmati li se jkunu EUR 70 000.

               6.Appoġġ amministrattiv u tekniku (Seminars ta’ netwerking): Barra minn hekk, sabiex jiġi promoss in-netwerking fost l-Istati Membri, il-Kummissjoni se torganizza żewġ seminars bil-parteċipazzjoni tal-korpi ta’ implimentazzjoni tal-FEG u s-sħab soċjali. Sa fejn ikun possibbli, dawn se jkunu skedati li jsiru bejn wieħed u ieħor fl-istess dati taż-żewġ laqgħat tal-Grupp ta’ Esperti u se jiffukaw fuq kwistjonijiet li jinbtu mill-implimentazzjoni prattika tar-Regolament dwar il-FEG. L-ispiża ta’ dawn il-partiti hija stmata li se jkun EUR 120 000.

               7. Evalwazzjoni: L-akkwist pubbliku għall-evalwazzjoni ex post se jitnieda fl-2019, bil-ħsieb li l-evalwazzjoni tiġi konkluża sal-31 ta’ Diċembru 2021 (kif meħtieġ mill-Artikolu 20(1)(b) tar-Regolament dwar il-FEG). Għal dan l-iskop se jkunu meħtieġa EUR 300 000.

                        Partiti

                        Għadd stmat

                        Spiża stmata għal kull partita
                           (f’EUR)

                        Spejjeż totali
                           (f’EUR)

                        Monitoraġġ u ġbir tad-data

                        Varji

                        Varji

                        20 000

                        Attivitajiet ta’ informazzjoni

                        Varji

                        Varji

                        20 000

                        Stabbiliment ta’ sistema ta’ skambju elettroniku tad-data

                        Varji

                        Varji

                        80 000

                        Appoġġ amministrattiv u tekniku: Laqgħat tal-Grupp ta’ Esperti tal-Persuni ta’ Kuntatt tal-FEG

                        2

                        35 000

                        70 000

                        Appoġġ amministrattiv u tekniku: Seminars ta’ netwerking dwar l-implimentazzjoni tal-FEG

                        2

                        60 000

                        120 000

                        Evalwazzjoni

                        1

                        300 000

                        300 000

                        Total tal-ispejjeż stmati

                        610 000

               Finanzjament

               8.Il-baġit annwali massimu disponibbli għall-FEG fl-2019 huwa ta’ EUR 150 miljun bil-prezzijiet tal-2011 (EUR 175 748 000 bil-prezzijiet tal-2019), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  3
               .

               9.L-Artikolu 11(1) tar-Regolament dwar il-FEG jistipula li 0,5 % ta’ dan l-ammont (EUR 175 748 000 bil-prezzijiet tal-2019) jista’ jsir disponibbli għall-għajnuna teknika fuq l-inizjattiva tal-Kummissjoni. L-ammont propost f’din id-deċiżjoni jikkorrispondi għal madwar 0,35 % tal-baġit annwali massimu disponibbli għall-FEG fl-2019.

               10.Id-deċiżjoni proposta biex il-FEG jiġi mobilizzat, se tittieħed b’mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  4
               .

               Atti relatati

               11.Fl-istess żmien li se tkun qed tippreżenta din il-proposta għal deċiżjoni biex jiġi mobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill biex jiġi trasferit l-ammont ta’ EUR 610 000 fil-linja baġitarja rilevanti.

               Sors tal-approprjazzjonijiet ta’ pagament

               12.L-approprjazzjonijiet mil-linja baġitarja tal-FEG se jintużaw biex ikopru l-ammont ta’ EUR 610 000 meħtieġ għall-għajnuna teknika.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni
                  (EGF/2019/000 TA 2019 - Għajnuna teknika fuq l-inizjattiva tal-Kummissjoni)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  5
               , u b’mod partikolari l-Artikolu 11(2) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  6
               , u b’mod partikolari l-punt 13 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)L-għan tal-Fond Ewropew ta’ Aġġustament għall-Globalizzazzjoni (FEG) hu li jsostni lill-ħaddiema li jkunu ngħataw is-sensja u lill-persuni li jaħdmu għal rashom li l-attivitajiet tagħhom ikunu waqfu minħabba bidliet strutturali kbar fix-xejriet tal-kummerċ dinji kkawżati mill-globalizzazzjoni, minħabba kontinwazzjoni tal-kriżi finanzjarja u ekonomika globali, jew minħabba kriżi finanzjarja u ekonomika globali ġdida, u li jgħinhom jerġgħu jintegraw fis-suq tax-xogħol.

               (2)Il-FEG ma jridx jaqbeż l-ammont annwali massimu ta’ EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  7
               .

               (3)Ir-Regolament (UE) Nru 1309/2013 jipprevedi li kull sena jista’ jintuża massimu ta’ 0,5 % tal-ammont annwali massimu tal-FEG għall-għajnuna teknika fuq l-inizjattiva tal-Kummissjoni.

               (4)Jenħtieġ li l-FEG jiġi mobilizzat biex jipprovdi s-somma ta’ EUR 610 000 għall-għajnuna teknika fuq l-inizjattiva tal-Kummissjoni.

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni Ewropea għas-sena finanzjarja 2019, il-Fond Ewropew ta’ Aġġustament għall-Globalizzazzjoni għandu jiġi mobilizzat biex jipprovdi s-somma ta’ EUR 610 000 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 855.

                     (2)

                  http://ec.europa.eu/egf

                     (3)

                        ĠU L 347, 20.12.2013, p. 884.

                     (4)

                        ĠU C 373, 20.12.2013, p. 1.

                     (5)

                        ĠU L 347, 20.12.2013, p. 855.

                     (6)

                        ĠU C 373, 20.12.2013, p. 1.

                     (7)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020, ĠU L 347, 20.12.2013, p. 884.